Ifju varjú keresztről
Ifju varju keresztről csak azt kiabálja:
Ur vagyok! lábom nyomát a kereszten találja.
          A vén varjú hallja,
          A boglyáról azt mondja:
                    Telelj ki csak, ha, ha, ha, ha,
                    Telelj ki csak....!

Szállj le csak a keresztről, repülj jegenyére,
Meglásd, senki sem tekint kérkedő fejedre.
          Neked, mint varjúnak,
          Illyen nótát fujnak,
                    Károgj csak csak csak csak,
                    Dögevő vagy....!

Hivatalban sokakat be sokan tisztelnek,
A szamárnak, mig nagy ur, kalapot emelnek.
          De ha majd kiszorúl,
          Szép ege beborúl,
                    Akkor lássad csak csak csak csak,
                    Mekkora lett....!

A ló is, mig paripa, angol nyereg alatt jár,
Ha megvénül, taligatoló lesz, mint a szamár.
          Igy már sok mágnások,
          Lettek taligások,
                    Akkor látták csak csak csak csak,
                    Mivé lettek....!
Népköltészet